### NN 139/2021 (17.12.2021.), Pravilnik o provedbi Programa »Hrvatski otočni proizvod« u vezi s djelokrugom, brojem članova i sastavom stručnih povjerenstava za dodjelu oznake »Hrvatski otočni proizvod«, načinu vođenja evidencije subjekata kojima je dodijeljena oznaka »Hrvatski otočni proizvod« i načinu provođenja kontrole nad korištenjem oznake »Hrvatski otočni proizvod«

Ministarstvo regionalnoga razvoja i fondova Europske unije

2348

Na temelju članka 36. stavka 9. Zakona o otocima (»Narodne novine«, br. 116/18, 73/20 i 70/21), ministrica regionalnoga razvoja i fondova Europske unije donosi

PRAVILNIK

O PROVEDBI PROGRAMA »HRVATSKI OTOČNI PROIZVOD« U VEZI S DJELOKRUGOM, BROJEM ČLANOVA I SASTAVOM STRUČNIH POVJERENSTAVA ZA DODJELU OZNAKE »HRVATSKI OTOČNI PROIZVOD«, NAČINU VOĐENJA EVIDENCIJE SUBJEKATA KOJIMA JE DODIJELJENA OZNAKA »HRVATSKI OTOČNI PROIZVOD« I NAČINU PROVOĐENJA KONTROLE NAD KORIŠTENJEM OZNAKE »HRVATSKI OTOČNI PROIZVOD«

DIO PRVI
 UVODNE ODREDBE

Sadržaj Pravilnika

Članak 1.

Ovim Pravilnikom propisuje se provedba Programa »Hrvatski otočni proizvod« u vezi s djelokrugom, brojem članova i sastavom stručnih povjerenstava za dodjelu oznake »Hrvatski otočni proizvod« (u daljnjem tekstu: oznaka HOP), način vođenja evidencije subjekata kojima je dodijeljena oznaka HOP i način provođenja kontrole nad korištenjem oznake HOP.

Članak 2.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod.

Članak 3.

Pojedini pojmovi u smislu ovoga Pravilnika imaju sljedeće značenje:

1. otočni proizvod – proizvod, linija proizvoda sa zajedničkim karakteristikama, događanje, umijeće, znanje i/ili vještina, nastala kao rezultat otočne proizvodnje, tradicionalnog načina izrade, inovacije, razvojno-istraživačkog rada ili djelovanja koje doprinosi očuvanju kulturne baštine otoka, otočne tradicije i promiče otočni identitet te nematerijalno kulturno dobro (razni oblici i pojave duhovnog stvaralaštva što se prenose predajom ili na drugi način, a osobito: jezik, dijalekti, govori i toponimika, usmena književnost, folklorno stvaralaštvo u području glazbe, plesa, predaje, igara, obreda, običaja i druge tradicionalne pučke vrednote, tradicijska umijeća i obrti) prema posebnom zakonu kojim se uređuju poslovi zaštite i očuvanja kulturnih dobara te čiji je nositelj otočni subjekt

2. nematerijalni otočni proizvod – grupa otočnih proizvoda koja se odnosi na događanje (manifestacije, natjecanja, sajmovi i dr.), umijeća, znanja i/ili vještine, očuvanje, organizaciju, skrb i druge aktivnosti koje doprinose očuvanju tradicije, kulturne baštine otoka i promiču otočni identitet

3. materijalni otočni proizvod – otočni proizvod u materijalnom obliku (poljoprivredni i prehrambeni proizvodi, pića, suveniri/uporabni predmeti, kozmetički proizvodi i drugi otočni proizvod)

4. otočni subjekt – fizičke i pravne osobe koje svoju djelatnost obavljaju na otoku

5. grupa proizvoda – skupina otočnih proizvoda sličnih i/ili zajedničkih karakteristika (prehrambeni proizvodi, pića, kemijski proizvodi, primijenjena umjetnost i dizajn te nematerijalno dobro)

6. korisnik oznake HOP – otočni subjekt kojem je Ministarstvo regionalnoga razvoja i fondova Europske unije (u daljnjem tekstu: Ministarstvo) dodijelilo oznaku HOP

7. stručno povjerenstvo za dodjelu oznake HOP – radno tijelo za svaku pojedinu grupu otočnih proizvoda za potrebe provedbe postupka dodjele oznake HOP otočnim proizvodima i nematerijalnom dobru.

DIO DRUGI
 OZNAČAVANJE OTOČNIH PROIZVODA OZNAKOM HOP

POGLAVLJE I.
 DODJELA OZNAKE HOP

Oznaka HOP

Članak 4.

(1) Ministarstvo dodjeljuje oznaku HOP otočnim proizvodima i nematerijalnom dobru, u svrhu očuvanja otočne tradicije i identiteta u skladu s Programom HOP.

(2) Figurativni prikazi oznake HOP, prema Prilogu I. ovoga Pravilnika, upisani su u službenoj zbirci podataka o registracijama žigova koju vodi tijelo državne uprave nadležno za poslove zaštite prava intelektualnog vlasništva kao jamstveni žig, čiji je nositelj Ministarstvo.

(3) Nositelj jamstvenog žiga iz stavka 2. ovoga članka, sukladno odredbama propisa o zaštiti prava iz žiga ima pravo zahtijevati da se svim trećim stranama koje nemaju njegovu suglasnost spriječi uporaba navedenog žiga u trgovačkom prometu.

Otočni proizvod

Članak 5.

(1) Otočni proizvod mora udovoljavati svim važećim propisima te zahtjevima propisanima ostalim aktima, procedurama i standardima, a koji se odnose na proizvodnju, skladištenje, distribuciju, stavljanje na tržište, sigurnost, zaštitu zdravlja, zaštitu okoliša i zaštitu potrošača te svim ostalim propisanim zahtjevima koji se odnose na taj proizvod.

(2) Otočni proizvod može biti: materijalni otočni proizvod i nematerijalni otočni proizvod.

Materijalni otočni proizvod

Članak 6.

(1) Materijalni otočni proizvod izrađuje se ili proizvodi na otoku.

(2) Iznimno od stavka 1. ovoga članka, u slučaju nepostojanja tehničkih mogućnosti za izradu otočnog proizvoda na otoku, dopušta se izrada ili proizvodnja materijalnog otočnog proizvoda izvan otoka, o čemu otočni subjekt dostavlja dokumentaciju sukladno članku 13. stavku 1. točki a) ovog Pravilnika.

(3) Materijalni otočni proizvod, ovisno o vrsti proizvoda, mora biti zapakiran u originalnu ambalažu te označen sukladno posebnim zakonima kojima se uređuje područje označavanja proizvoda.

Nematerijalni otočni proizvod

Članak 7.

Nositelj aktivnosti koje se odnose na nematerijalni otočni proizvod mora imati sjedište odnosno djelovati na otoku.

Otočni subjekt

Članak 8.

(1) Otočni subjekt mora biti upisan u odgovarajuće registre ili upisnike koje vode nadležna tijela te posjedovati odgovarajuće registracije i/ili odobrenja za djelatnost koju obavlja.

(2) Iznimno od stavka 1. ovoga članka, otočni subjekt – fizička osoba koji je vlasnik i nositelj prava na nematerijalnom kulturnom dobru te drugi imatelj kulturnog dobra prema posebnom zakonu kojim se uređuju poslovi zaštite i očuvanja kulturnih dobara, ne mora imati registriranu djelatnost iz stavka 1. ovoga članka.

(3) Otočnom subjektu iz stavka 2. ovoga članka dodjeljuje se oznaka HOP u postupku propisanom ovim Pravilnikom i isključivo za otočni proizvod koji zadovoljava uvjete ovoga Pravilnika.

Stručna povjerenstva

Članak 9.

(1) Odluku o osnivanju stručnih povjerenstava za dodjelu oznake HOP za svaku grupu otočnih proizvoda donosi ministar nadležan za regionalni razvoj i fondove Europske unije (u daljnjem tekstu: Ministar).

(2) Administrativne poslove za potrebe rada stručnih povjerenstava obavlja Ministarstvo.

Sastav stručnih povjerenstava

Članak 10.

(1) Pojedino stručno povjerenstvo sastoji se od predstavnika Ministarstva, predstavnika nadležnih javnopravnih tijela i stručnjaka iz reda znanstvene zajednice.

(2) Stručna povjerenstva imenuju se na razdoblje od četiri godine.

(3) Članove stručnih povjerenstava može se razriješiti i prije isteka roka iz stavka 2. ovoga članka i na osobni zahtjev.

Djelokrug rada stručnih povjerenstava

Članak 11.

Stručna povjerenstva predlažu upute za prijavitelje za potrebe provedbe javnog poziva za podnošenje zahtjeva za dodjelu oznake HOP, provode stručnu provjeru zahtjeva, izrađuju mišljenje i prijedlog Ministarstvu za donošenje rješenja o dodjeli oznake HOP za podnesene zahtjeve na temelju javnog poziva, obavljaju pregled dokumentacije vezane za otočni proizvod i nematerijalni proizvod, izrađuju stručno mišljenje u postupku ukidanja rješenja kojim je dodijeljena oznaka HOP i po potrebi obavljaju druge stručne poslove u postupku dodjele i/ili oduzimanja oznake HOP te načina provođenja kontrole nad korištenjem oznake HOP.

POGLAVLJE II.
 PROVEDBA POSTUPKA DODJELE OZNAKE HOP

Javni poziv

Članak 12.

(1) Ministar donosi odluku o raspisivanju javnog poziva za podnošenje zahtjeva za dodjelu oznake HOP (u daljnjem tekstu: Javni poziv) jednom godišnje.

(2) Uz Javni poziv, kao njegov sastavni dio, Ministarstvo objavljuje pripadajuće obrasce i upute za prijavitelje po grupama proizvoda za provedbu postupka dodjele prava označavanja oznakom HOP.

(3) Javni poziv se objavljuje na mrežnim stranicama Ministarstva.

Dokumentacija koja se prilaže uz zahtjev

Članak 13.

(1) Uz zahtjev za dodjelu oznake HOP, otočni subjekt prilaže sljedeću dokumentaciju:

a) izjavu otočnog subjekta o otočnoj proizvodnji materijalnog otočnog proizvoda, uz priloženu dokumentaciju u slučaju iz članka 6. stavka 2. ovoga Pravilnika

b) tehničku dokumentaciju vezanu za otočni proizvod, opis proizvodnog postupka sa specifikacijom za materijalni otočni proizvod iz članka 6. ovog Pravilnika, fotografije proizvoda i dokumentaciju za vizualnu jednoznačnu i pouzdanu identifikaciju proizvoda

c) potvrde, rezultate ili certifikate provedenih analitičkih ispitivanja u ovlaštenim laboratorijima za otočni proizvod sukladno uputama priloženima uz Javni poziv za pojedine grupe proizvoda

d) rješenje i/ili odobrenje nadležnih tijela kojim otočni subjekt dokazuje ispunjenje uvjeta iz članka 8. stavka 1. ovoga Pravilnika

e) za nematerijalno kulturno dobro potrebno je dostaviti mišljenje ministarstva nadležnog za poslove kulture o statusu vlasnika i nositelja prava na kulturnom dobru te drugog imatelja kulturnog dobra prema posebnom zakonu kojim se uređuju poslovi zaštite i očuvanja kulturnih dobara

f) za nematerijalni otočni proizvod potrebno je dostaviti svu raspoloživu dokumentaciju kojom se dokazuje uvjet da takav proizvod doprinosi očuvanju tradicije, kulturne baštine otoka, promicanju otočnog identiteta i/ili je inovativni proizvod, osim za nematerijalno kulturno dobro prema posebnom zakonu

g) ostalu dokumentaciju traženu Javnim pozivom.

Administrativna provjera zahtjeva za dodjelu oznake HOP

Članak 14.

(1) Administrativnu provjeru zahtjeva i dokumentacije iz članka 13. ovog Pravilnika obavlja Ministarstvo.

(2) U provedbi administrativne provjere iz stavka 1. ovoga članka utvrđuje se je li zahtjev podnesen pravodobno te je li uz zahtjev priložena sva dokumentacija iz članka 13. ovog Pravilnika

(3) Zahtjev koji je podnesen izvan roka određenog Javnim pozivom te nepotpuni zahtjev neće se uputiti u daljnji postupak i o tome Ministarstvo podnositelju zahtjeva dostavlja rješenje u upravnom postupku.

Dostava materijalnog otočnog proizvoda nakon administrativne provjere

Članak 15.

(1) Otočnom subjektu, čiji zahtjev i dokumentacija za materijalni otočni proizvod zadovoljava uvjete administrativne provjere iz članka 14. stavka 2. ovoga Pravilnika, Ministarstvo dostavlja pisanu obavijest elektroničkim putem o upućivanju u daljnju proceduru.

(2) Po primitku pisane obavijesti Ministarstva otočni subjekt iz stavka 1. ovoga članka dostavlja Ministarstvu materijalni otočni proizvod u svrhu nastavka provođenja postupka dodjele oznake HOP, u roku od 30 dana od dana zaprimanja obavijesti iz stavka 1. ovoga članaka.

(3) Materijalni otočni proizvod iz stavka 1. ovoga članka mora biti dostavljen pod uvjetima propisanim člankom 6. stavkom 3. ovoga Pravilnika.

(4) Ako materijalni otočni proizvod nije dostavljen u roku iz stavka 2. i na način iz stavka 3. ovog članka, zahtjev za dodjelu oznake HOP za taj materijalni otočni proizvod neće biti upućen u daljnju proceduru dodjele oznake HOP o čemu će se donijeti rješenje.

(5) Zbog nastanka nepredviđenih okolnosti (oštećenje materijalnog otočnog proizvoda i/ili ambalaže i sl.) pri dostavi materijalnog otočnog proizvoda iz stavka 1. ovoga članka, Ministarstvo od otočnog subjekta može elektroničkim putem zatražiti ponovnu dostavu materijalnog otočnog proizvoda, s rokom dostave od 30 dana od dana zaprimanja zahtjeva za ponovnu dostavu proizvoda.

(6) Troškove dostave materijalnog otočnog proizvoda iz stavka 1. ovoga članka i ponovne dostave iz stavka 5. ovoga članka snosi otočni subjekt.

Donošenje prijedloga stručnog povjerenstva

Članak 16.

(1) Zahtjev s pripadajućom dokumentacijom i dostavljeni materijalni otočni proizvod iz članka 15. stavka 2. ovoga Pravilnika Ministarstvo dostavlja stručnom povjerenstvu u svrhu izrade mišljenja i prijedloga o dodjeli oznake HOP.

(2) Stručno povjerenstvo izrađuje Prijedlog za dodjelu oznake HOP (u daljnjem tekstu: Prijedlog) te daje mišljenje na temelju provjere usklađenosti otočnog proizvoda s odredbama članka 5. ovoga Pravilnika i Javnim pozivom, dostavljene dokumentacije i stručne procjene dostavljenog materijalnog otočnog proizvoda.

(3) Na temelju Prijedloga, Ministarstvo donosi pojedinačna rješenja o dodjeli oznake HOP.

(4) Otočnom subjektu čiji otočni proizvod i nematerijalno dobro nije zadovoljilo provjeru i stručnu procjenu iz stavka 2. ovoga članka, Ministarstvo odlučuje rješenjem u upravnom postupku.

(5) Otočnom subjektu čiji otočni proizvod i nematerijalno dobro su zadovoljili provjeru i stručnu procjenu iz stavka 2. ovoga članka, Ministarstvo donosi rješenje u upravnom postupku o dodjeli oznake HOP.

Dostava dodatne dokumentacije stručnom povjerenstvu

Članak 17.

(1) Stručno povjerenstvo može prije izrade mišljenja za pojedini otočni proizvod zatražiti dodatno ispitivanje proizvoda ili dostavu dodatne dokumentacije za otočni proizvod, osim ispitivanja i dokumentacije propisanih u Javnom pozivu i ovom Pravilniku ili ponovnu dostavu materijalnog otočnog proizvoda u slučaju iz članka 15. stavka 5. ovoga Pravilnika.

(2) U slučaju iz stavka 1. ovoga članka Ministarstvo dostavlja otočnom subjektu pisani zahtjev elektroničkim putem s naznačenim rokom dostave rezultata dodatnih ispitivanja ili dodatne dokumentacije iz stavka 1. ovoga članka, koje Ministarstvo po primitku prosljeđuje stručnom povjerenstvu.

(3) Ako otočni subjekt ne dostavi rezultat dodatnog ispitivanja ili dodatnu dokumentaciju iz stavka 1. ovoga članka u naznačenom roku, smatrat će se da je odustao od svojeg zahtjeva za dodjelu oznake HOP.

Rješenje o dodjeli oznake HOP

Članak 18.

(1) O zahtjevu za dodjelu oznake HOP Ministarstvo donosi rješenje u upravnom postupku na temelju prijedloga mišljenja stručnog povjerenstva iz članka 16. stavka 2. ovog Pravilnika.

(2) Protiv rješenja o dodjeli oznake HOP i rješenja o odbijanju zahtjeva za dodjelu oznake HOP nije dopuštena žalba, ali se može pokrenuti upravni spor.

(3) Otočnom subjektu za otočni proizvod izdaje se rješenje o dodjeli oznake HOP na rok od pet godina.

(4) Otočnom subjektu za nematerijalno dobro izdaje se rješenje o dodjeli oznake HOP na rok od pet godina.

(5) Ministarstvo vodi evidenciju otočnih subjekata, odnosno otočnih proizvoda i nematerijalnih dobara kojima je dodijeljena oznaka HOP s informacijama o datumu početka dodjele oznake te je objavljuje na svojim mrežnim stranicama.

Članak 19.

(1) Korisnik oznake HOP dužan je za vrijeme trajanja rješenja bez odgode obavijestiti Ministarstvo o svim eventualno nastalim promjenama vezanim uz otočni proizvod za koji je dodijeljena oznaka HOP, kao i promjenama vezanim uz korisnika oznake HOP (pravna osobnost, registracija korisnika oznake HOP, promjene u proizvodnji otočnog proizvoda, promjene svojstava otočnog pro­izvoda i kontakt podatke).

(3) U slučaju nedostavljanja obavijesti o promjenama iz stavka 2. ovoga članka, a po saznanju Ministarstva za nastalu promjenu, Ministarstvo će ukinuti rješenje iz članka 18. i odbiti ponovni zahtjev za dodjelu oznake HOP za bilo koji otočni proizvod ako ga podnese u sljedećem javnom pozivu.

(4) Ministarstvo vodi evidenciju otočnih subjekata i otočnih proizvoda kojima je dodijeljena oznaka HOP.

Obveza označavanja proizvoda oznakom HOP

Članak 20.

(1) Označavanje proizvoda oznakom HOP provodi korisnik oznake HOP nakon donošenja rješenja o dodijeli oznake HOP i sukladno knjizi grafičkih standarda koju dostavlja Ministarstvo.

(2) Troškove tiskanja oznake HOP snosi korisnik oznake HOP.

(3) Izgled oznake HOP na otočnom proizvodu mora biti istovjetan jamstvenom žigu iz članka 4. stavka 2. ovoga Pravilnika.

Preuzimanje oznake HOP

Članak 21.

Otočni subjekt koji je od korisnika oznake HOP preuzeo proizvodnju odnosno skrb o otočnom proizvodu i nematerijalnom dobru, kojemu je dodijeljena oznaka HOP te zadovoljava uvjete propisane ovim Pravilnikom može preuzeti pravo označavanja za taj proizvod, u skladu s postupkom dodjele oznake HOP propisanim ovim Pravilnikom.

POGLAVLJE III.
 KONTROLA NAD KORIŠTENJEM OZNAKE HOP

Kontrola

Članak 22.

(1) Ministarstvo kontrolira korištenje oznake HOP sukladno odredbama ovoga Pravilnika.

(2) Kontrolu nad korištenjem oznake HOP obavlja ovlaštena službena osoba Ministarstva neposrednim nadzorom kod korisnika oznake HOP i/ili administrativnom provjerom otočnog proizvoda za koji korisnik oznake HOP ima rješenje o dodijeli oznake HOP.

(3) U obavljanje kontrole nad korištenjem oznake HOP, Ministarstvo može uključiti jednog ili više članova stručnog povjerenstva.

Neposredna kontrola korisnika oznake HOP

Članak 23.

(1) Radi provedbe neposredne kontrole korisnik oznake HOP dopustiti će službenoj osobi Ministarstva i članovima stručnog povjerenstva pristup u proizvodne pogone, prodajne objekte i druge poslovne prostore namijenjene proizvodnji, čuvanju, prodaji odnosno skrbi otočnih proizvoda.

(2) Neposredna kontrola iz stavka 1. ovoga članka koja se ne odnosi na javne prostore može se izvršiti nakon službene najave Ministarstva, koja se dostavlja pisanom obavijesti elektroničkim putem korisniku oznake HOP najkasnije pet dana prije naznačenog dana izvršenja neposredne kontrole.

(3) U službenoj najavi iz stavka 2. ovoga članka navode se ovlaštene službene osobe Ministarstva i članovi stručnog povjerenstva koji će izvršiti neposrednu kontrolu.

(4) O obavljenoj neposrednoj kontroli ovlaštena službena osoba Ministarstva sastavlja izvješće o izvršenoj neposrednoj kontroli koje svojim potpisom ovjerava korisnik oznake HOP te članovi stručnog povjerenstva, ako su nazočni te se jedan primjerak izvješća uručuje korisniku oznake HOP.

(5) Ako korisnik oznake HOP ne želi primiti izvješće iz stavka 4. ovoga članka, Ministarstvo ga dostavlja korisniku oznake HOP preporučenom pošiljkom s povratnicom.

Administrativna provjera otočnog proizvoda za vrijeme trajanja rješenja

Članak 24.

(1) Za vrijeme trajanja rješenja o dodijeli oznake HOP Ministarstvo može zatražiti od korisnika oznake HOP dostavu materijalnog otočnog proizvoda te dokumentaciju iz članka 13. ovoga Pravilnika i Javnog poziva, u svrhu provođenja kontrole ispravnosti i provjere održivosti svojstava otočnog proizvoda za koji je doneseno rješenje.

(2) Na dostavu materijalnog otočnog proizvoda i donošenja mišljenja stručnog povjerenstva u postupku administrativne provjere otočnog proizvoda za vrijeme trajanja rješenja o dodjelu oznake HOP, odgovarajuće se primjenjuju odredbe članka 15., 16. i 17. ovoga Pravilnika.

Ukidanje rješenja o dodijeli oznake HOP

Članak 25.

(1) Ministarstvo može podnijeti prijavu nadležnom tijelu ako postoji osnovana sumnja u kršenje zakonskih i drugih propisa, a posebno onih iz članka 5. ovoga Pravilnika, vezanih uz proizvod označen oznakom HOP.

(2) Na temelju kontrole iz članka 22. i 23. ovoga Pravilnika, provjere proizvoda iz članka 24. ovoga Pravilnika i/ili postupanja nadležnog tijela, Ministarstvo će donijeti rješenje kojim se ukida rješenje iz članka 18. ovoga Pravilnika, kada se nepravilnost odnosi na:

a) neovlašteno korištenje oznake HOP

b) korištenje oznake HOP za proizvod koji više ne ispunjava uvjete na temelju kojih je doneseno rješenje o dodijeli oznake

c) korištenja oznake HOP kao jamstvenog žiga suprotno odredbama članka 4. ovoga Pravilnika

d) kršenja odredbi ovoga Pravilnika i/ili

e) sankcije nadležnog tijela zbog kršenja drugih propisa, bilo da je sankcija određena na temelju prijave iz stavka 1. ovoga članka ili na temelju redovnog ili izvanrednog postupanja nadležnog tijela vezanog za proizvod označen oznakom HOP.

Odbijanje zahtjeva za dodjelu oznake HOP

Članak 26.

Otočnom subjektu kojemu je izdano rješenje kojim se ukida rješenje o dodjeli oznake HOP u skladu s člankom 25. ovoga Pravilnika, odbit će se ponovni zahtjev za dodjelu oznake HOP za bilo koji otočni proizvod, ako ga podnese, u razdoblju od sljedeće tri godine od dana donošenja rješenja.

Ukidanje rješenja o dodijeli oznake HOP i uklanjanje oznake HOP

Članak 27.

Otočni subjekt iz članka 25. ovoga Pravilnika obvezan je prestati koristiti oznaku HOP odnosno prestati označavati otočni proizvod i nematerijalno dobro za koji mu je izdano rješenje kojim se ukida rješenje o dodijeli oznake HOP te o vlastitom trošku ukloniti oznaku HOP s već označenih proizvoda, ako su isti u njegovom posjedu ili u posjedu druge fizičke ili pravne osobe radi distribucije i/ili prodaje, u roku ne duljem od 15 od dana dostave rješenja o ukidanju rješenja o dodijeli oznake HOP iz članka 25. stavka 2. ovoga Pravilnika.

DIO TREĆI
 PRIJELAZNE I ZAVRŠNE ODREDBE

Članak 28.

(1) Ugovori o dodjeli prava označavanja sklopljeni između Ministarstva i Korisnika oznake HOP na temelju Pravilnika o uvjetima, kriterijima i načinu označavanja proizvoda oznakom »Hrvatski otočni proizvod« (»Narodne novine«, broj 47/07) vrijede do isteka roka na koji su sklopljeni.

(2) U godini u kojoj istječe ugovor iz stavka 1. ovog članka, Korisnik oznake HOP može podnijeti zahtjev za donošenje rješenje o dodijeli oznake HOP za otočni proizvod koji je predmet ugovora na način i pod uvjetima propisanim odredbama ovog Pravilnika.

Članak 29.

Stupanjem na snagu ovog Pravilnika prestaje važiti Pravilnik o uvjetima, kriterijima i načinu označavanja proizvoda oznakom »Hrvat­ski otočni proizvod« (»Narodne novine«, broj 47/07).

Članak 30.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 302-03/21-04/24
 Urbroj: 538-08-1-1-1/250-21-1
 Zagreb, 14. prosinca 2021.

Ministrica
 Nataša Tramišak, dipl. iur., v. r.

PRILOG I.

Prikaz registriranih žigova pri Državnom zavodu za intelektualno vlasništvo na nositelja Ministarstvo regionalnoga razvoja i fondova Europske unije:

![](/files/_web/sluzbeni-dio/2021/132229/images/4317.jpg)